Diari Oficial de la Generalitat Valenciana


Sumari del DOGV 9517, del 23-01-2023 (2023/582)

RESOLUCIÓ de 18 de gener de 2023, de la Direcció General d'Obres Públiques, Transports i Mobilitat Sostenible, per la qual es convoquen les proves per a l'obtenció del certificat de competència professional per a la prestació del servei de taxi en les àrees de prestació conjunta de la Comunitat Valenciana per a l'any 2023.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9517

Data del DOGV
:   23-01-2023

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2023/582


Data del document
:   18-01-2023

Organisme emissor
:   Conselleria de Política Territorial, Obres Públiques i Mobilitat

Tipus de document
:   Resolució

Descriptors 

:   * Conselleria de Política Territorial, Obres Públiques i Mobilitat
    * examen
    * taxi

RESOLUCIÓ de 18 de gener de 2023, de la Direcció General d'Obres Públiques, Transports i Mobilitat Sostenible, per la qual es convoquen les proves per a l'obtenció del certificat de competència professional per a la prestació del servei de taxi en les àrees de prestació conjunta de la Comunitat Valenciana per a l'any 2023. [2023/582]  
La Llei 13/2017, de 8 de novembre, de la Generalitat, del taxi de la Comunitat Valenciana, en l'article 8 estableix els requisits per a ser titular d'una autorització, entre els quals s'exigeix la superació de proves acreditatives de la capacitació professional. La incorporació, cada any, de persones noves en qualitat de titulars d'una autorització, assalariats o familiars col·laboradors fa necessari convocar aquestes proves de capacitació.  
Per això, fent ús de les facultats que em confereix el que es disposa en l'article 12 del Decret 177/2020, de 30 d'octubre, del Consell, pel qual s'aprova el Reglament orgànic i funcional de la Conselleria de Política Territorial, Obres Públiques i Mobilitat, resolc:  
  
Primer. Objecte  
L'objecte de la present resolució és la convocatòria de proves tendents a l'obtenció del certificat de competència professional per a la prestació de serveis de taxi per a 2023, en les àrees de prestació conjunta de la Comunitat Valenciana, que es detallen a continuació:  
Àrea de València  
Àrea d'Alacant  
Àrea de Castelló  
Àrea de Camp de Morvedre  
Àrea de la Safor  
Àrea de la Plana Utiel-Requena / Valle de Cofrentes-Ayora  
Àrea de la Marina Baixa  
  
Segon. Calendari de les proves  
A l'efecte de l'obtenció del certificat de competència professional per a la prestació de serveis de taxi se celebraran quatre proves al llarg de 2023, que tindran lloc en les dates fixades en l'annex I d'aquesta resolució.  
El tribunal, amb una antelació d'almenys 10 dies abans de la data de cada examen, inserirà la informació relativa al lloc i hora exactes de la seua celebració en la pàgina web a la qual es podrà accedir mitjançant la següent URL:  
http://politicaterritorial.gva.es/va/web/transportes/taxis  
  
Tercer. Requisits dels aspirants  
Per a l'admissió a les proves serà necessari complir els següents requisits, amb antelació a la finalització del termini de presentació de sol·licituds que corresponga:  
1. Haver abonat la taxa corresponent en concepte de drets d'examen, d'acord amb el que es disposa en Llei 20/2017, de 28 de desembre, de la Generalitat, de taxes.  
2. Tindre l'autorització prevista per la normativa de circulació, trànsit i seguretat viària per a conduir vehicles de turisme amb antiguitat mínima d'un any.  
3. Tindre coneixement del castellà. A aquest efecte, els qui no posseïsquen la nacionalitat espanyola i del seu país d'origen no es desprenga el coneixement del castellà, hauran d'acreditar-lo per alguna de les següents formes:  
a) Mitjançant el certificat de nivell A2 de castellà expedit per les escoles oficials d'idiomes o mitjançant diploma d'espanyol com a llengua estrangera (DELE) expedit per l'Institut Cervantes, en nom del ministeri que tinga atribuïda la competència en matèria d'educació.  
  
b) Estar en possessió d'una titulació acadèmica espanyola expedida per l'òrgan oficial competent en el territori espanyol. L'acreditació de la titulació haurà d'efectuar-se mitjançant la presentació del corresponent certificat d'haver superat els estudis corresponents o mitjançant el títol expedit per l'òrgan oficial competent.  
4. Complir el requisit d'honorabilitat, en els termes establits en la legislació estatal i europea per a l'exercici de la professió de transportista per carretera.  
  
Quart. Sol·licituds i termini de presentació  
1. Les sol·licituds es presentaran ben emplenades exclusivament de manera telemàtica, en la forma establida en la Llei 39/2015, d'1 d'octubre, del procediment administratiu comú de les administracions públiques.  
2. El termini de presentació de les sol·licituds serà l'establit en el calendari d'exàmens que es detalla en l'annex I d'aquesta resolució.  
  
3. Les sol·licituds telemàtiques incorporen la declaració d'honorabilitat i el justificant que s'ha realitzat l'ingrés de la taxa corresponent en concepte de drets d'examen.  
  
Cinqué. Admissió de les persones aspirants  
1. Finalitzat el termini de presentació de sol·licituds, i després de la comprovació que s'ha realitzat el pagament dels drets d'examen, es farà pública la relació provisional de persones admeses i excloses, que podrà així mateix ser consultada en la mateixa URL esmentada en l'apartat segon.  
2. Les persones aspirants podran, en el cas d'error o exclusió, esmenar els defectes en què hagen incorregut en la seua sol·licitud o realitzar les al·legacions que tinguen per convenient en el termini de deu dies naturals comptats a partir de l'endemà de la publicació de la relació provisional.  
3. Transcorregut el termini anterior, vistes les al·legacions i esmenats els defectes quan siga procedent, es dictarà resolució que elevarà a definitiva la llista de persones admeses i excloses a la realització de les proves, que es farà pública de la mateixa forma que la relació provisional.  
  
Sisé. Tribunal  
El tribunal serà únic per a totes les proves que es convoquen en la present resolució, i la seua composició està recollida en l'annex II d'aquesta resolució.  
  
Seté. Desenvolupament de la prova i publicació dels resultats  
La prova versarà sobre els continguts que es detallen en l'annex III d'aquesta resolució. Els aspirants disposaran d'una hora per a emplenar les respostes i no podran abandonar l'aula fins transcorreguda mitja hora des del seu començament, excepte causa de necessitat que serà apreciada pel Tribunal.  
La prova consistirà en un examen únic, tipus test, de 40 preguntes amb 4 possibles respostes alternatives de les quals només una serà correcta.  
Cada resposta correcta es valorarà amb 1 punt i les contestacions errònies es valoraran negativament amb una penalització equivalent a un terç del valor de cada contestació correcta. Les contestacions en blanc ni puntuen ni penalitzen. Així, la qualificació de la prova serà de 0 a 40 punts. La fórmula de correcció serà:  
  
Respostes correctes netes = nre. d'encerts - (nre. d'errors / 3)  
  
Per a superar la prova les respostes correctes netes, d'acord amb la fórmula de correcció, hauran de ser un mínim de 20 punts. En el cas que el Tribunal de les proves anul·lara alguna pregunta per motius justificats, la prova es consideraria superada amb el 50 % de les respostes correctes netes del total de les vàlides, d'acord amb la fórmula de correcció.  
Les persones que es presenten a la prova hauran de concórrer proveïdes de la documentació acreditativa de la seua identitat i d'un bolígraf blau o negre. El tribunal efectuarà una crida única a les persones concurrents, quedant exclosos de la realització de la prova els qui no compareguen a l'hora establida o no figuren en la relació definitiva d'aspirants.  
  
El tribunal, a través de l'URL esmentada en l'apartat segon, farà pública la relació de persones que hagen superat la prova i que seran declarades aptes per a l'expedició del certificat de competència professional per a la prestació del servei de taxi. Aquesta publicació telemàtica obrirà un període de deu dies per a la presentació de reclamacions (que hauran de realitzar-se a través del compte de correu examenes\_cswn@brn.yx), les quals seran resoltes pel Tribunal en un termini de quinze dies a partir de la seua presentació.  
  
Huité. Certificats i la seua renovació  
Finalitzat el procediment s'expedirà d'ofici el corresponent certificat de competència professional per a la prestació del servei de taxi, i s'efectuarà al mateix temps la seua inscripció en la base de dades de l'òrgan competent en matèria de transports. El certificat tindrà una validesa de cinc anys.  
La renovació dels certificats haurà de sol·licitar-se pels interessats abans de la finalització del període de validesa de cinc anys. En cas de no sol·licitar la renovació en termini es produirà la caducitat automàticament, i caldrà superar novament les proves de competència assenyalades. La renovació del certificat es regirà pel que es disposa en la Resolució de 23 de maig de 2012 (DOGV 6795, 13.06.2012).  
  
  
Nové. Efectes  
La present resolució serà aplicable des de l'endemà de la publicació en el Diari Oficial de la Generalitat Valenciana, i deixa sense efectes la Resolució de 20 d'octubre de 2022, de la Direcció General d'Obres Públiques, Transports i Mobilitat Sostenible, per la qual es convoquen les proves per a l'obtenció del certificat de competència professional per a la prestació del servei de taxi en les àrees de prestació conjunta de la Comunitat Valenciana per a l'any 2023.  
Les sol·licituds i altres actes de tràmit que s'hagen produït en compliment de la Resolució de 20 d'octubre de 2022 seran vàlids i desplegaran tots els seus efectes.  
Contra la present resolució, que no esgota la via administrativa, es podrà interposar un recurs d'alçada davant la Secretaria Autonòmica d'Obres Públiques, Transports i Mobilitat Sostenible en el termini d'un mes, a comptar des de l'endemà de la publicació en el Diari Oficial de la Generalitat Valenciana, d'acord amb el que estableixen els articles 121 i 122 de la Llei 39/2015, d'1 d'octubre, del procediment administratiu comú, sense perjudici que s'utilitze qualsevol altra via que es considere oportuna.  
  
València, 18 de gener de 2023.- La directora general d'Obres Públiques, Transport i Mobilitat Sostenible: Roser Obrer Marco.  
  
  
  
ANNEX I  
  
Data d'inici de  
presentació de sol·licituds Data de finalització  
de presentació de sol·licituds Data d'examen  
09.01.2023 23.01.2023 25.03.2023  
14.04.2023 28.04.2023 27.05.2023  
16.06.2023 30.06.2023 23.09.2023  
12.10.2023 26.10.2023 25.11.2023  
  
  
  
  
ANNEX II  
  
El tribunal de les proves convocades estarà compost per:  
  
Tribunal titular  
Presidenta: Susanna Lledó Serres Provinciale.  
Secretària: M. Valle Escudero Aguado.  
Vocals: Néstor Casado Novella, Encarnación Guijarro Jordán, Pilar Ibáñez Moreno, Pedro Juanes Ballester, Rafael Rubio Estruch, Francisca Sahuquillo Moreno i Marisa Zabala Salelles.  
  
Tribunal suplent  
Presidenta: Teresa Gras Huerta.  
Secretari: Alberto Alonso Vidales.  
Vocals: Rafael González Tur, Carmen Gracia Nogueras, Antonio Llofriu Flores, Anabel Llorca Marco, Miguel Ángel Parra Mañas, María José Riquelme Rocamora i Ángeles Rodríguez Herranz.  
  
  
  
ANNEX III  
Programa de les proves  
  
A. Marc jurídic  
1. Normes generals i naturalesa del servei.  
2. Règim d'explotació de les autoritzacions.  
3. Atorgament d'autoritzacions.  
4. Règim sancionador.  
5. Certificat de competència professional.  
6. Àrees de Prestació Conjunta. Ordres de creació i les seues modificacions.  
7. El Consell del Taxi  
  
B. Marc tarifari  
1. Funcionament del taxímetre.  
2. Tarifes i la seua aplicació.  
  
C. Coneixement del medi físic i dels municipis de l'àrea de prestació conjunta  
1. Identificació i reconeixement de vies públiques i centres d'interés turístic o d'un altre tipus.  
2. Selecció d'itineraris més adequats.  
  
D. Coneixement d'idiomes  
1. Valencià.  
2. Anglés.